Meisie (15) in Mpumalanga vermoor(Foto: SA Polisie) ŉ Tienermeisie is in Mayflower in Mpumalanga vermoor toe haar ouma haar na ŉ nabygeleë vulstasie gestuur het. Die meisie se halfnaakte liggaam is Donderdagmiddag in ŉ veld gevind. Kol. Donald Mdhluli, polisiewoordvoerder, het gesê die tiener se ouma het haar na ŉ vulstasie langs die N17 gestuur en het begin bekommerd raak toe sy nie terugkeer nie. Die polisie en paramedici is ontbied nadat haar liggaam in die veld gevind is. “Paramedici het haar op die toneel dood verklaar en die polisie het ŉ saak van moord aanhangig gemaak.” Volgens Mdhluli is ŉ grootskaalse soektog na die meisie se moordenaar(s) van stapel gestuur. Die polisie het ŉ beroep gedoen op enigiemand met inligting oor die moord om sers. Delisa Duba te bel by 082 496 3169 of Stop Misdaad by 08600 10111.